لوګر کې د افغانستان تر ټولو لوی جوړېدونکی هوايي ډګر څه ځانګړنې لري؟
د افغانستان د ملکي هوايي چلند ادارې ویلي چې لوګر ولایت کې د افغانستان تر ټولو لوی هوايي ‌‌ډګر د جوړولو لپاره د ارزونې چارې بشپړې شوي دي.
د افغانستان پخواني ولسمشر سردار محمد داوود خان د حکومت په مودې کې پلان شوی دغه هوايي ‌ډګر له یو کال راهیسې د ایټالیاوي تیکنیټال شرکت له خوا ارزول شوی او په پام کې ده چې د ډیزاین کار یې پیل شي. د ملکي هوايي چلند ادارې په وینا دغه ډګر ته د دوه میلیارډ ډالرو د لګښت پانګه ځانګړې شوې چې د افغانستان حکومت له خوا تمویلیږي. یاد ډګر به د کارګو سربېره په یوه ورځ کې د لږ تر لږه د ۲۷ زرو مسافرینو (لس میلیونه هر کال) د پروسس وړتیا ولري. د لوګر نوی هوايي ډګر په اصل کې پلازمېنه کابل لپاره جوړیږي چې په ۲۰۳۵ کې یې د جوړولو چارې بشپړیږي. د ملکي هوايي چلند ادارې ویاند نعیم صالحي نن پنجشنبه فبروري ۱۱ (سلواغه ۲۳) په دې اړه امریکا غږ ته وویل: "کابل کې د حامد کرزي هوايي ‌ډګر له دې امله چې ښاري پراختیا راچاپیره کړې د پراخولو امکان یې نشته." افغانستان اوس مهال لږ تر لږه ۶۰ کوچني او پراخ هوايي ‌ډګرونه لري. کندهار کې د احمد شاه بابا، هرات کې د خواجه عبدالله انصاري، بلخ کې د مولانا جلال الدین محمد بلخي او کابل کې د حامد کرزي هوايي ډګرونه بین المللي دي چې هر کال څلور میلیونه مسافر پروسس کوي. دغو څلور ډګرونو کې د افغانستان ۷۰ سلنه هوايي عملیات ‌ترسره کیږي. کندهار کې د احمد شاه بابا هوايي ‌ډګر د افغانستان تر ټولو لومړی او معیاري هوايي ډګر دی چې په ۱۹۶۰ کال کې جوړ شوی دی. د افغانستان ملکي او نظامي هوايي سکټورونه دغه هېواد کې د کورنیو جګړو مخکې د سیمې په کچه د پام وړ وده کړې وه خو جګړې د دغه هېواد ټول عمده سکتورونه شنډ کړل.